Diari Oficial de la Generalitat Valenciana


Sumari del DOGV 7705, del 26-01-2016 (2016/383)

ACORD de 14 de gener de 2016, del Consell de la Sindicatura de Comptes de la Comunitat Valenciana, pel qual s'aprova la instrucció relativa al subministrament d'informació sobre la contractació de les entitats del sector públic valencià, tant autonòmic com local.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7705

Data del DOGV
:   26-01-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/383


Data del document
:   14-01-2016

Organisme emissor
:   Sindicatura de Comptes

Tipus de document
:   Acord

Anàlisi jurídica

ACORD de 14 de gener de 2016, del Consell de la Sindicatura de Comptes de la Comunitat Valenciana, pel qual s'aprova la instrucció relativa al subministrament d'informació sobre la contractació de les entitats del sector públic valencià, tant autonòmic com local. [2016/383]  
Per Acord de 13 de setembre de 2013, el Consell de la Sindicatura de Comptes de la Comunitat Valenciana va aprovar la Instrucció relativa al subministrament d'informació sobre la contractació de les entitats del sector públic valencià, tant autonòmic com local (DOCV 7115, 20.09.2013).  
Des d'aleshores, s'han produït algunes novetats importants que aconsellen aprovar una nova Instrucció la qual considere els aspectes següents:  
- L'accés complet a les dades del Registre Oficial de Contractes de la Generalitat del que disposa la Sindicatura de Comptes per a realitzar les seues tasques de fiscalització.  
- La conveniència de respectar i afavorir el principi d'entrada única de les dades que evita duplicitats administratives i permet per tant estalvi de costos, a més de reduir el risc que es produïsquen errors, en evitar introduir una mateixa informació fins a tres vegades.  
- L'establiment de mecanismes d'intercomunicació de dades que permet donar per complides determinades obligacions legals d'informació una vegada comunicats a un registre oficial.  
- La voluntat de la Sindicatura d'afavorir la transparència en l'activitat contractual de la Generalitat potenciant, des del punt de vista fiscalitzador, la importància del Registre Oficial de Contractes de la Generalitat, vigilant i fiscalitzant l'estricte compliment de les seues normes reguladores per part de tots els ens integrants de la Generalitat, i informant detalladament en tots els informes de fiscalització que s'emeten del seu grau de compliment.  
- Els avanços tecnològics actuals que permeten amb els mecanismes de control deguts, donar per complides múltiples obligacions d'informació referides a una mateix objecte d'una forma més eficient i senzilla. Per tant, les entitats del sector públic autonòmic que estiguen obligades a comunicar els seus contractes al Registre Oficial de Contractes de la Generalitat, podran complir l'obligació de comunicar la relació anual de contractes, i de trametre en aquesta Sindicatura l'extracte de l'expedient previst en l'article 29 del Text Refós de la Llei de Contractes del Sector Públic, certificant en la pàgina web de la Sindicatura de Comptes, que han complit amb aquella obligació. Per contra, les entitats de la Generalitat que incomplisquen les obligacions de comunicació al Registre Oficial de Contractes de la Generalitat establides en l'Ordre 11/2013, estaran oblidades a la comunicació completa i detallada a la Sindicatura per mitjà de la nostra seu electrònica.  
- Finalment, cal tenir en compte la recent Instrucció del Tribunal de Comptes, aprovada pel Ple en data 22 de desembre de 2015 (BOE 30.12.2015), per la qual es regula la tramesa de la informació contractual corresponent al sector públic local, per mitjà de la Plataforma de Rendició de Comptes de les Entitats Locals a què està adherida aquesta Sindicatura de Comptes, amb el conveni formalitzat amb el Tribunal de Comptes i altres òrgans autonòmics de control extern.  
Per tot això, el Consell de la Sindicatura de Comptes de la Comunitat Valenciana, en l'exercici de les funcions que li atribueixen els articles 7.c) 10.1.a) i 17.a) de la seua Llei reguladora, aprova la següent Instrucció i la seua publicació en el Diari Oficial de la Comunitat Valenciana i en el Butlletí Oficial de les Corts.  
  
Article 1. Objecte  
Aquesta Instrucció, té per objecte regular la informació contractual que han de trametre a la Sindicatura de Comptes de la Comunitat Valenciana, els òrgans de contractació de les entitats que integren el sector públic valencià tant autonòmic (incloses les universitats) com local.  
  
  
Article 2. Àmbit d'aplicació  
El sector públic valencià a efectes d'aquesta instrucció, està format pel sector públic autonòmic, definit en les lletres a i c de l'article 2n.1 de la Llei 6/1985, d'11 de maig, de Sindicatura de Comptes; i pel sector públic local, tal com figura en la lletra b del dit precepte legal.  
  
  
Article 3. Compliment per part de les entitats del sector públic autonòmic de l'obligació de trametre la relació anual de contractes  
1. Obligació de trametre les relacions de contractes: anualment les entitats del sector públic autonòmic trametran relacions certificades dels contractes formalitzats durant l'exercici anterior, encara que la seua execució es realitze en exercicis posteriors, en els termes de l'article 40.2 de la Llei de Funcionament del Tribunal de Comptes. La certificació l'haurà d'efectuar-la el titular del lloc o càrrec que cada entitat designe a aquests efectes.  
2. Termini de remissió: les relacions anuals dels contractes, formalitzats en l'exercici precedent, s'enviaran a la Sindicatura de Comptes abans de finalitzar el mes de febrer de l'exercici següent.  
3. Contractes inclosos: la relació anual de contractes ha d'incloure tots els formalitzats en l'exercici anterior, d'import igual o superior a 50.000 euros (IVA exclòs), quan es tracte de contracte d'obres; o a 18.000 euros (IVA exclòs) per als altres contractes. En el supòsit que no s'haja efectuat cap contracte que superés les quanties esmentades, aquesta circumstància es farà constar mitjançant una comunicació negativa que es trametrà dins del termini previst en l'apartat 2 d'aquest article. En els expedients de contractació que hagen derivat en diversos adjudicataris i, per tant, en diversos contractes per l'existència de lots o partides, en el model establit per a relacionar els contractes solament s'hi haurà d'anotar un únic número d'ordre per cada expedient de contractació i s'hi farà constar l'import total dels contractes de l'expedient, relacionant tot seguit les dades corresponents a tots els contractes que se'n deriven, ordenats de major a menor import d'adjudicació, siga quin siga. En aquests expedients es tindrà en compte l'import agregat de tots els lots per a estimar el valor del contracte.  
  
4. Forma de remissió: les entitats del sector públic autonòmic trametran la relació anual telemàticament introduint les dades requerides en l'aplicació informàtica que figura en la direcció electrònica www.sindicom.gva.es/web/wdweb.nsf/menu/seu\_electronica.  
Les entitats del sector públic autonòmic que hagen comunicat tots els contractes a què es refereix l'apartat 3 d'aquest article al Registre Oficial de Contractes de la Generalitat, bastarà que certifiquen aquest extrem d'acord amb el model que figura en l'adreça electrònica expressada. En el cas que tots o alguns dels contractes a què es refereix l'apartat 3 d'aquest article no hagueren sigut comunicats al dit Registre, hauran de completar íntegrament la relació dels contractes de la manera prevista en el paràgraf anterior d'aquest apartat.  
  
5. Contingut de la informació que s'ha de trametre: la informació contindrà, entre altres, les dades relatives a l'entitat i l'òrgan contractant, i les bàsiques del contracte o les seues modificacions, descriptives de l'objecte, procediment, adjudicatari, publicitat, preu i termini.  
  
Article 4. Informació que han de trametre els òrgans de contractació del sector públic autonòmic sobre els contractes que superen els límits indicats en l'article 29 del Text Refós de la Llei de Contractes del Sector Públic  
1. Els titulars dels òrgans de contractació del sector públic autonòmic o els presidents o secretaris en el cas que siguen col·legiats, hauran de trametre, abans dels tres mesos següents a la formalització del contracte, la informació contractual que s'especifica en l'apartat 2 d'aquest article, en els supòsits següents:  
a) Contractes d'obres, concessions d'obres públiques, gestió de serveis públics i contractes de col·laboració entre el sector públic i el privat la quantia dels quals no sobrepasse els 600.000 euros, IVA exclòs.  
b) Contractes de subministraments de quantia superior a 450.000 euros, IVA exclòs.  
c) Contractes de serveis i contractes administratius especials de quantia superior a 150.000 euros, IVA exclòs.  
2. L'extracte de l'expedient es trametrà telemàticament introduint les dades requerides en l'aplicació informàtica ubicada en l'adreça electrònica www.sindicom.gva.es/web/wdweb.nsf/menu/seu\_electronica. S'adjuntarà un PDF del contracte, sense annexos ni documents complementaris.  
3. També es comunicaran, abans que transcórreguen tres mesos, les incidències que s'hi produïsquen.  
4. Quan les entitats del sector públic autonòmic hagen comunicat el contracte o incidència de què es tracte al Registre Oficial de Contractes de la Generalitat, bastarà que certifiquen aquest fet, d'acord amb el model que figura en l'adreça electrònica expressada.  
  
Article 5. Efectes de la tramesa  
La tramesa de la informació prevista en els articles 3 i 4 d'aquesta Instrucció mitjançant procediments telemàtics regulats en la dita Instrucció, tindrà efectes davant d'aquesta Sindicatura de Comptes. Dita informació, tramesa així, quedarà a disposició del Tribunal de Comptes, d'acord amb el compliment del que estableix l'article 40.2 de la Llei de Funcionament del Tribunal de Comptes, l'article 29 del Text Refós de la Llei de Contractes del Sector Públic i les instruccions d'aquest últim sobre la tramesa dels extractes dels expedients de contractació i de les relacions anuals de contractes al Tribunal de Comptes.  
  
  
Article 6. Tramesa d'informació contractual per part de les entitats del sector públic local  
Les entitats del sector públic local trametran la relació anual de contractes i els extractes dels expedients de contractació per procediment telemàtic, per mitjà de les aplicacions informàtiques ubicades en la Plataforma de Rendicions de Comptes de les Entitats Locals, en l'adreça electrònica www.rendiciondecuentas.es, segons el que preveu la Instrucció relativa a la tramesa telemàtica al Tribunal de Comptes dels extractes dels expedients i de les relacions anuals dels contractes efectuats per les entitats del sector públic local, aprovada pel Ple en data 22 de desembre de 2015 (BOE data 30.12.2015).  
  
  
Article 7. Quantia o preu del contracte a efectes d'aquesta Instrucció  
1.S'entendrà per quantia o preu del contracte, als efectes d'aquesta Instrucció, l'import d'adjudicació, IVA exclòs. Quan el preu sols s'hagués formulat en preus unitaris, s'entendrà per quantia del contracte l'import màxim limitatiu de la despesa (articles 87.2 del Text Refós de la Llei de Contractes del Sector Públic i 71.6.b) i 71.7.b) del Reglament General de la Llei de Contractes de les Administracions Públiques) o, en el seu defecte, el valor estimat del contracte.  
  
2. Així mateix, en els expedients de contractació en què hi haja múltiples adjudicataris i, per tant, múltiples contractes per l'existència de lots o prestacions diferenciades, es tindrà en compte l'import agregat de tots els lots integrants de l'expedient per a determinar el valor del contracte.  
  
Article 8. Requeriment d'altra documentació  
Amb independència de la informació indicada en el model que figura en l'annex d'aquesta Instrucció, la Sindicatura podrà requerir l'enviament de la documentació addicional en relació amb qualsevol contracte efectuat. El dit requeriment haurà de ser atès en els termes i terminis en què s'havia plantejat.  
  
Article 9. Requisits d'enviament  
El procediment de tramesa telemàtica de la informació contractual, s'ajustarà als estàndards establits en la Llei 11/2007, de 22 de juny, d'Accés Electrònic dels Ciutadans als Serveis Públics i les normes tècniques que la desenvolupen.  
  
  
DISPOSICIÓ TRANSITÒRIA  
  
Única. Tramesa per part de les entitats del sector públic local de la informació contractual prevista en l'article 29 del Text Refós de la Llei de Contractes del Sector Públic  
1. La informació dels contractes formalitzats per les entitats del sector públic local en els exercicis de 2015 i anteriors, així com la relativa a les incidències que es produïsquen en la seua execució, a què es refereix l'article 29 del Text Refós de la Llei de Contractes del Sector Públic, es continuaran trametent telemàticament per mitjà de l'aplicació informàtica ubicada en l'adreça electrònica de la Sindicatura de Comptes www.sindicom.gva.es/web/wdweb.nsf/menu/seu\_electronica.  
  
2. La informació dels contractes formalitzats per les entitats del sector públic local en l'exercici de 2016, així com la relativa a les seues incidències, a què es refereix l'article 29 del Text Refós de la Llei de Contractes del Sector Públic, s'enviaran per mitjà de la Plataforma de Rendicions de Comptes de les Entitats Locals, www.rendiciondecuentas.es, a partir del primer de març de 2016, data en què el corresponent mòdul estarà operatiu. Per tant, la informació contractual corresponent als contractes formalitzats en els dos primers mesos de 2016, no haurà de trametre's abans d'aquesta data.  
  
  
DISPOSICIONS FINALS  
  
Primera. Desenvolupament i aplicació  
Es faculta el síndic major per a dictar actes i adoptar les mesures que considere oportunes per al desenvolupament i l'aplicació del que disposa la present Instrucció.  
  
Segona. Entrada en vigor i derogació de la Instrucció anterior  
L'entrada en vigència d'aquesta Instrucció es produirà el dia següent al de la seua publicació en el Diari Oficial de la Comunitat Valenciana, i queda sense efecte la Instrucció d'aquesta Sindicatura de data 13 de setembre de 2013 (DOCV 20.09.2013).  
  
València, 14 de gener de 2016  
  
El síndic major  
RAFAEL VICENTE QUERALT